গতকাল চেন্নাই থেকে পোর্ট ব্লেয়ার যাওয়ার পথে নিখোজ বায়ুসেনা বিমানের খোজ এখনও মেলেনি। এখন চরম উৎকন্ঠায় দিন কাটাচ্ছে ওই বিমানে থাকা বায়ুসেনার আধিকারিক ও কর্মীদের পরিবার। সেই বিমানেই ছিলেন শিলিগুড়ির বাসিন্দা মুকেশ ঠাকুর।
শিলিগুড়ির কাছে বাগডোগরায় সপরিবারে থাকেন মুকেশ ঠাকুরের পরিবার। ১১ মাস আগেই বায়ুসেনায় গ্রুপ ডি হিসেবে কাজে যোগ দেন মুকেশ। পোস্টিং ছিল পোর্ট ব্লেয়ারে।
রবিবার ৪০ দিনের ছুটি কাটিয়ে কাজে ফিরে যান মুকেশ। গতকাল বিকেলে বায়ুসেনার তরফে পরিবারকে জানানো হয় বায়ুসেনার নিখোঁজ ওই প্লেনেই ছিলেন মুকেশ। তারপরেই চরম উৎকণ্ঠায় রয়েছে মুকেশের পরিবার। বাগডোগরার জ্যোতিনগরের বাড়িতে তার কাকা দীনেশ ঠাকুর জানান, স্ত্রী ও ৫ বছরের শিশুপুত্র রয়েছে মুকেশের। খবর জানার পর থেকেই বার বার মূর্চ্ছা যাচ্ছেন স্ত্রী রিনা। শিশুপুত্র অংশুকে সামলাচ্ছেন পরিবারের অন্য সদস্যরা। আজও দু’ দফায় বায়ুসেনার আধিকারিকেরা মুকেশের বাড়িতে গিয়ে জানান, নিখোঁজ বিমানের খোজ চলছে। 
বিকেলে মুকেশের বাড়ি গিয়ে দেখা যায় কার্যত শোকগ্রস্ত পরিবার। অজানা আশঙ্কায় বার বার টেলিফোন বাজলেই ছুটছেন পরিজনেরা। স্ত্রী রিনা কথা বলতে গিয়ে মূর্চ্ছা যাচ্ছেন। দীনেশ ঠাকুর জানান, বরাবরই বায়ুসেনার যোগ দেওয়ার ইচ্ছে ছিল মুকেশের। কাজে যোগ দেওয়ার পর ছুটি কাটাতে এসে মুকেশ জানিয়েছিলেন, এবার স্ত্রী-পুত্রকেও সেখানে নিয়ে যাওয়ার বন্দোবস্ত করবেন। গত রবিবারেই চল্লিশ দিনের ছুটি কাটিয়ে কাজে যোগ দেন মুকেশ। গত বৃহষ্পতিবারেও রাতে বাড়ি থেকে করা টেলিফোন ধরেছিলেন তিনি। ওপার থেকে প্রণাম জানিয়েছিলেন মুকেশ। দীনেশ জানান, এখন একটাই প্রার্থনা সকলের— খোঁজ মিলুক মুকেশের।